ИЗВОД ЧЛАНОВА ОДЛУКЕ КОЈИ СЕ МЕЊАЈУ

Члан 4.

Као права на финансијску подршку породици са децом утврђују се:

1. Право на једнократну новчану помоћ за прворођено дете;

2. Право на једнократну новчану помоћ незапосленој породиљи

3. Право на месечну новчану помоћ за дупле близанце, тројке и четворке;

4. Право на помоћ за опрему новорођенчета;

5. Једнократна новчана помоћ за прворођено дете у Новој години;

6. Право на пакет за ђаке прваке;

7. Право на бесплатну ужину;

8. Право на регресирање трошкова боравка деце у предшколској установи;

9. Право на регресирање трошкова исхране у продуженом боравку за децу основношколског узраста до 10 година;

10. Право на регресирање трошкова боравка у дечјем одмаралишту чији је оснивач Град Ниш.

Члан 15.

Право на помоћ за опрему новорођенчета има родитељ, хранитељ или старатељ за свако новорођено дете под условом да на територији Града Ниша има пребивалиште, односно боравиште ако је избеглица или расељено лице са Косова и Метохије.

Члан 16.

Право на помоћ за опрему новорођенчета остварује се на основу потврде Градске управе Града Ниша-секретаријата надлежног за грађанска стања, издате након пријаве рођења детета и уписа у матичну књигу рођених, најкасније до навршене прве године живота детета.

Члан 17.

Помоћ за опрему новорођенчета добија се у виду ваучера за набавку неопходне опреме за новорођенчe, у вредности до 30% од просечне месечне зараде без пореза и доприноса исплаћене у Граду Нишу за претходни месец, према последњем објављеном статистичком податку, на дан покретања поступка јавне набавке за набавку ваучера.

Члан 8.

Захтев за остваривање права на једнократну новчану помоћ подноси се Градској управи Града Ниша - секретаријату надлежном за послове дечије заштите у року од 6 (шест) месеци од дана рођења детета.

Градска управа Града Ниша - секретаријат надлежан за послове дечије заштите као првостепени орган решењем одлучује о признавању права.

Против решења којим одлучује Градска управа Града Ниша - секретаријат надлежан за послове дечије заштите о праву на једнократну новчану помоћ, може се изјавити жалба, која се подноси првостепеном органу у року од 15 дана од пријема решења.

По жалби одлучује у другом степену Градско веће Града Ниша

Члан 9.

Право на једнократну новчану помоћ у износу од 50.000,00 динара остварује свака незапослена породиља која приликом порођаја роди прво, друго, треће или четврто дете по реду рођења, под условом да је порођај наступио по ступању на снагу ове одлуке.

Право може остварити свака незапослена породиља која има пребивалиште односно боравиште ако је избеглица или расељено лице са територије Косова и Метохије, на територији Града Ниша, најмање годину дана пре порођаја.

Уколико породиља није жива, или је напустила дете, право на једнократну новчану помоћ незапосленој породиљи може остварити отац детета, односно старатељ.

Новчани износ права се не мења уколико се у једном порођају роди двоје или више деце.

Право на једнократну новчану помоћ незапосленој породиљи остварује се на основу захтева породиље и документације о испуњености услова за остварење права.

Захтев за остваривање права на једнократну новчану помоћ незапосленој породиљи подноси се Градској управи Града Ниша - секретаријату надлежном за послове дечије заштите у року од шест месеци од дана порођаја.

Градска управа Града Ниша - секретаријат надлежан за послове дечије заштите као првостепени орган решењем одлучује о признавању права.

Против решења којим Градска управа Града Ниша - секретаријат надлежан за послове дечије заштите одлучује о праву на једнократну новчану помоћ незапосленој породиљи, може се изјавити жалба, која се подноси првостепеном органу у року од 15 дана од пријема решења.

По жалби одлучује у другом степену Градско веће Града Ниша.

Члан 10.

Право на месечну новчану помоћ има породица са дуплим близанцима, тројкама и четворкама, под условом да за време остваривања права деца и родитељ који се непосредно брине о деци имају на територији Града Ниша пребивалиште, односно боравиште ако је родитељ избеглица или расељено лице са Косова и Метохије.

Под условима из става 1. овог члана право на месечну новчану помоћ може остваривати и хранитељ или старатељ деце.

Право на месечну новчану помоћ признаје се од првог дана наредног месеца по поднетом захтеву.

Право на месечну новчану помоћ остварује се на основу захтева родитеља, хранитеља или старатељаи документације о испуњености услова за остварење права.

Захтев за остваривање права подноси се Градској управи Града Ниша - секретаријату надлежном за послове дечије заштите.

Градска управа Града Ниша - секретаријат надлежан за послове дечије заштите као првостепени орган решењем одлучује о признавању права.

Против решења којим Градска управа Града Ниша - секретаријат надлежан за послове дечије заштите одлучује о праву на месечну новчану помоћ, може се изјавити жалба, која се подноси првостепеном органу у року од 15 дана од пријема решења.

По жалби одлучује у другом степену Градско веће Града Ниша.

Члан 21.

Захтев са потребном документацијом подноси се предшколској установи односно основној школи коју дете похађа. Овлашћено лице установе односно школе сачињава списак деце који са приложеном документацијом доставља Градској управи Града Ниша - секретаријату надлежном за послове дечије заштите најкасније до 15. у текућем месецу за остваривање права на бесплатну ужину у наредном месецу.

Члан 22.

Градска управа Града Ниша - секретаријат надлежан за послове дечије заштите након извршене провере спискова са приложеном документацијом из члана 20. ове одлуке, спискове деце која имају право на бесплатну ужину доставља предшколској установи односно школама и испоручиоцу бесплатних ужина најкасније до 25. у текућем месецу за наредни месец.

Члан 25.

Право на потпуно регресирање трошкова боравка у Предшколској установи "Пчелица" Ниш (бесплатан боравак) имају:

- треће и четврто дете у породици,

- дупли близанци, тројке и четворке,

- деца ратних војних инвалида,

- деца из породица које остварују приходе до износа минималног нивоа социјалне сигурности,

- деца чији је један или оба родитеља имају I или II степен телесног оштећења.

Право на потпуно регресирање трошкова боравка у Предшколској установи "Пчелица" Ниш (бесплатан боравак) остварује се на основу захтева родитеља, односно старатеља са документацијом потребном за остваривање права.

Захтев се подноси надлежном секретаријату за послове дечије заштите.

Секретаријат као првостепени орган решењем одлучује о признавању права.

Против решења којим надлежни секретаријат одлучује о праву на бесплатни боравак деце у Предшколско установи "Пчелица" Ниш, може се изјавити жалба, која се подноси првостепеном органу у року од 15 дана од дана пријема решења.

По жалби одлучује у другом степену Градско веће Града Ниша.

Члан 26.

Корисници услуга у зависности од материјалног положаја породице, могу остварити право на делимично регресирање трошкова боравка деце у Предшколској установи „Пчелица" Ниш.

Право на делимично регресирање трошкова боравка остварује се на основу поднетог захтева родитеља, односно старатеља са документацијом потребном за остваривање права који се подноси Предшколској установи „Пчелица" Ниш.

Делимично регресирање трошкова боравка деце у Предшколској установи „Пчелица" Ниш, ближе се уређује посебним актом који доноси Градско веће Града Ниша на предлог Градске управе Града Ниша - секретаријата надлежног за послове дечије заштите.

Право из претходног става остварује се у Предшколској установи „Пчелица" Ниш у ускладу са уговором који закључују родитељ, односно старатељ и Предшколска установа "Пчелица".

Члан 30.

Право из члана 28. и 29. ове одлуке, остварује се на основу захтева родитеља, односно старатеља, са документацијом потребном за остваривање права.

Захтев са потребном документацијом подноси се основној школи коју дете похађа. Овлашћено лице школе сачињава списак деце који се са приложеном документацијом доставља Градској управи Града Ниша - секретаријату надлежном за послове дечије заштите.

Градска управа Града Ниша - секретаријат надлежан за послове дечије заштите, након провере спискова са приложеном документацијом из става 1.и 2. овог члана, спискове деце која имају право из члана 28. и 29. Одлуке доставља школама и пружаоцу услуге исхране у продуженом боравку.

Члан 35.

Право из члана 33. и 34. ове одлуке, остварује се на основу захтева родитеља, односно старатеља, са документацијом потребном за остваривање права.

Захтев са потребном документацијом подноси се основној школи коју дете похађа. Овлашћено лице школе сачињава списак деце који се са приложеном документацијом доставља Градској управи Града Ниша - секретаријату надлежном за послове дечије заштите.

Градска управа Града Ниша - секретаријат надлежан за послове дечије заштите, након провере спискова са приложеном документацијом из става 1. и 2. овог члана, спискове деце која имају право из члана 33. и 34. Одлуке, доставља школама и пружаоцу услуге у дечијем одмаралишту.

Члан 36.

Врсту и садржину документације потребне за остварење права из чл. 5, 10, 20, 25, 26, 30 и 35. ове одлуке утврђује својим актом Градска управа Града Ниша - секретаријат надлежан за послове дечије заштите.